b'\n_START_ARTICLE_\nKvadet om Helge Hjorvardsson\n_START_PARAGRAPH_\nKvadet om Helge Hjorvardsson (Helgakvi\xc3\xb0a Hj\xc3\xb6rvar\xc3\xb0ssonar), er et norr\xc3\xb8nt dikt, sannsynligvis av norsk opprinnelse, som finnes i samlingen av heltekvad i den Den eldre Eddas h\xc3\xa5ndskrift Codex Regius (Kongens bok) og inng\xc3\xa5r i en trilogi sammen med Det f\xc3\xb8rste kvadet om Helge Hundingsbane og Det andre kvadet om Helge Hundingsbane. Kvadet dateres av filologen Finnur J\xc3\xb3nsson til siste halvpart av det 10. \xc3\xa5rhundre.\n_START_SECTION_\nDatering\n_START_PARAGRAPH_\nFinnur J\xc3\xb3nsson daterer diktet p\xc3\xa5 denne m\xc3\xa5ten: \xc2\xab\xc3\x86ldre end fra midten af det 10. \xc3\xa5rh. er det sikkert ikke. Hele dets indretning og sprogtone synes at v\xc3\xa6re yngre end de \xc3\xa6ldste - mytiske - digtes.\xc2\xbb Spesielt peker Finnur p\xc3\xa5 henvisningen i diktet til landsforvisning av en fyrste som noe som naturlig forekommer. Men noe slikt tilfelle kjennes ikke historisk f\xc3\xb8r forvisningen av Eirik Blod\xc3\xb8ks i 935, og det ble flere tilfeller av dette rundt midten av 900-tallet._NEWLINE_Rimgjerdm\xc3\xa5l daterer Finnur til noe senere p\xc3\xa5 900-tallet ut fra en henvisning til \xc2\xabjernbesl\xc3\xa5tte skip\xc2\xbb. Jernbeslag p\xc3\xa5 skipene kjennes ikke f\xc3\xb8r Eirik jarls skip J\xc3\xa1rnbar\xc3\xb0i som omtales i Heimskringla.\n_START_SECTION_\nDikterisk verdi\n_START_PARAGRAPH_\nFinnur J\xc3\xb3nsson mener diktet holder en h\xc3\xb8y kunstnerisk kvalitet - han bruker uttrykket \xc2\xabfortr\xc3\xa6ffelig\xc2\xbb. Karakterskildringene av personene er godt tegnet, dette gjelder b\xc3\xa5de br\xc3\xb8drene Helge og Hedin og ikke minst beskrivelse av dobbelheten i Sv\xc3\xa5vas liv som valkyrie og som Helges elskede. Ogs\xc3\xa5 versene med gygren Rimgjerds grovheter og uanstendigheter passer godt i denne jotunkvinnens munn.'